Broj: 711-I-2122-M-175/23-02-21

Zagreb, 12. listopada 2023.

**BRANKO STOJČIĆ**

**član Uprave,**

**Komunalno društvo Rokovci-Andrijaševci d.o.o. za komunalne djelatnosti**

**Predmet: mišljenje na zahtjev obveznika** **Branka Stojčića, člana Uprave Komunalno društvo Rokovci-Andrijaševci d.o.o. za komunalne djelatnosti**

- **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 28. rujna 2023. pod brojem 711-U-7196-M-175/23-01-25 zaprimilo je zahtjev za mišljenje koji je podnio obveznik Branko Stojčić, član uprave – direktor Komunalno društvo Rokovci-Andrijaševci d.o.o. za komunalne djelatnosti.

Obveznik u zahtjevu za mišljenjem Povjerenstva navodi kako je dana 01. rujna 2023, kao dotadašnji radnik Komunalnog društva Rokovci-Andrijaševci d.o.o. na radnom mjestu poslovođa građevinsko obrtničke grupe i komunalnih poslova, odlukom o opozivu i imenovanju člana Uprave-direktora društva imenovan članom Uprave - direktorom Komunalnog društva Rokovci-Andrijaševci d.o.o., čiji je jedini osnivač Općina Andrijaševci.

Prije samog imenovanja uz zaposlenje u punom radnom vremenu u Komunalnom društvu Rokovci-Andrijaševci d.o.o., također je kao ovlašteni inženjer građevinarstva, stalni sudski vještak i procjenitelj nekretnina zaposlen na neodređeno vrijeme od 01. veljače 2022. u nepunom radnom vremenu (2 sata dnevno) sukladno članku 18 A i B Zakona o radu („Narodne novine“, broj 93/14., 121/17., 98/19., 151/22. i 64/23.), u trgovačkom društvu BS-ING d.o.o. Cerna, OIB: 61685852964, u kojem je do 31. kolovoza 2023. bio direktor i jedini osnivač, ali je s danom 31.08.2023. prestao obnašati dužnost direktora i izvršio prijenos poslovnog udjela u cijelosti na suprugu.

Obveznik nadalje navodi kako je zaposlen na neodređeno vrijeme od 01. studenog 2022. u nepunom radnom vremenu (2 sata dnevno) sukladno članku 18. a i b Zakona o radu i u trgovačkom društvu ŠTIMAC GRADNJA d.o.o. Šiškovci, OIB: 27305856823, na radnom mjestu inženjer gradilišta. Uz navedena zaposlenja zaposlen je i na određeno vrijeme od 27. lipnja 2023. u nepunom radnom vremenu (2 sata dnevno) sukladno članku 18 a i b. Zakona o radu u trgovačkom društvu DELTA DRVO d.o.o. Nuštar, OIB: 69299080833 na radnom mjestu inženjer gradilišta.

Obveznik traži mišljenje Povjerenstva o mogućnosti daljnjeg zaposlenja i rada u navedenim trgovačkim društvima (BS-ING d.o.o. Cerna, ŠTIMAC GRADNJA d.o.o. Šiškovci, DELTA DRVO d.o.o. Nuštar) sukladno odredbama Zakona o sprečavanju sukoba interesa („Narodne novine“, broj 143/21., u daljnjem tekstu: ZSSI) uz neupitno ograničenje i zabranu bilo kakvih poslovnih odnosa ili bilo kojih drugih radnji navedenih trgovačkih društava sa Komunalnim društvom Rokovci-Andrijaševci d.o.o., Općinom Andrijaševci i drugim tvrtkama i ustanovama u kojim Općina Andrijaševci ima osnivačka prava.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 27. sjednici održanoj 12. listopada 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Uvidom u posljednju podnesenu imovinsku karticu obveznika, utvrđeno je kako Branko Stojčić poslove člana Uprave Komunalno društvo Rokovci-Andrijaševci d.o.o. za komunalne djelatnosti obavlja profesionalno.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 19. stavkom 1. ZSSI-a propisano je da će obveznik koji ima 5% i više dionica odnosno udjela u vlasništvu (kapitalu) trgovačkog društva za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na povezane osobe u smislu ZSSI-a, ili na posebno tijelo. Stavkom 4. istog članka propisano je da, dok su njegova upravljačka prava u trgovačkim društvima prenesena na drugu osobu ili posebno tijelo, obveznik ne smije davati obavijesti, upute, naloge ili biti u vezi s tom osobom ili tijelom tako da utječe na ostvarivanje prava i ispunjavanje obveza koji proizlaze iz članskih prava u tim društvima te da obveznik ima pravo da ga se jedanput godišnje obavještava o stanju trgovačkih društava u kojima ima udjele. Sukladno odredbi članka 19. stavka 4. ZSSI-a, obveznik ima pravo samo da ga se jedanput godišnje obavještava o stanju trgovačkih društava u kojima ima udjele.

Stoga se upozorava obveznika da je citiranom zakonskom odredbom jasno i nedvojbeno propisana razina odnosa obveznika sa poslovnim subjektima nakon prijenosa upravljačkih prava te da je cilj navedene odredbe da se obveznik za vrijeme obnašanja javne dužnosti distancira od poslovnih subjekata u kojima ima upravljačka prava. Slijedom toga, ukoliko bi obveznik u takvom trgovačkom društvu obavljao poslove u trajanju od nekoliko sati tjedno, neovisno o tome što je upravljačka prava prenio na drugu osobu, nerealno je očekivati da će u odnosu na te poslovne subjekte kroz poslovanje pokazati nezainteresiranost, nepristranost i na taj način sačuvati integritet, stoga je stav Povjerenstva da obveznik ne može raditi niti obavljati poslove u trgovačkom društvu čiji je imatelj udjela neovisno o njihovom trajanju tijekom tjedna.

Međutim, ukoliko se radi o situaciji kada je svoj poslovni udio obveznik u cijelosti prenio na drugu osobu koja može biti s obveznikom povezana osoba, na način da obveznik više nije vlasnik tog poslovnog udjela, tada nema zapreke da obveznik privremeno i povremeno obavlja poslove u tom trgovačkom društvu, pri čemu se ne smije raditi o poslovima koje obveznici ne smiju obavljati temeljem članka 18. ZSSI-a, a odnose se na članstvo u upravnim i nadzornim tijelima trgovačkih društava.

Povjerenstvo ističe kako obveznik uz profesionalno obnašanje dužnosti, može obavljati druge stručne poslove, ali samo privremeno i povremeno odnosno u trajanju od 8 do 10 sati tjedno. Ukoliko bi ti poslovi prelazili navedenu satnicu radilo bi se o redovitom i stalnom zanimanju te bi obveznik, ukoliko iste želi nastaviti obavljati, trebao zatražiti prethodno odobrenje Povjerenstva budući da bi obavljanjem navedenih poslova bez odobrenja postupao protivno čl. 17. stavku 2. ZSSI-a.

Također se ukazuje obvezniku da je u članku 18 b Zakona o radu ( „ Narodne novine“ broj: 93/14, 127/17, 98/19, 151/22, 64/23 u daljnjem tekstu: Zakon o radu) propisano najdulje vrijeme rada temeljem ugovora o dodatnom radu.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost slijedom čega se ukazuje obvezniku da je svoja prava i obveze iz radnog odnosa dužan urediti sukladno odredbama ZSSI-a ali i sukladno važećim odredbama Zakonu o radu.

Pritom Povjerenstvo napominje kako je obveznik, sukladno članku 17. st. 4. ZSSI-a, dužna prijaviti naknade koje bi mu eventualno bile isplaćene za obavljanje navedenog posla.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Branku Stojčiću, elektroničkom dostavom
2. Objava na internetskoj stranici Povjerenstva
3. Pismohrana